
Narva Linnavalitsusele OÜ-ga Lidl Eesti 
halduslepingu sõlmimiseks volituse andmine
1.  Asjaolud ja menetluse käik

Lidl Eesti OÜ (registrikood 14131773) omandis on kinnistu asukohaga Tallinna mnt 7, Narva (katastritunnus 51101:001:1218, registriosa nr 141609), edaspidi kinnistu). Kinnistu osas kehtib Narva Linnavolikogu 23.05.2001 otsusega nr 201/32 kehtestatud Tallinna mnt lõige 7-13a detailplaneering, mida on täpsustatud projekteerimistingimustega. Lidl Eesti OÜ on ehitanud kinnistule kaubandushoone ja selle teenindamiseks vajalikud rajatised. Detailplaneeringu kohaselt on kavandatud Tallinna mnt 7 kinnisasjale muu hulgas juurdepääs Tallinna maanteelt.
Lidl Eesti OÜ kasutab ajutist juurdepääsu lahendust, mille liiklusohutus on kinnitatud ekspertarvamusega Narva Lidl (Tallinna mnt 7) parklasse Tallinna mnt-t parempöörde kohta (OÜ Stratum, töö nr 2021-092-2).

Narva Linnavalitsuse tellimusel teostatakse Narva TEN-T transiitteede põhiprojekti (OÜ Keskkonnaprojekt, töö nr 2593, edaspidi nimetatud ka Tallinna maantee rekonstrueerimine). Narva linn on Lidl Eesti OÜ-le varem kinnitanud, et kinnistu ja ringristmiku (pikett +55) vahelise teelõigu ehitust finantseeritakse TEN-T projekti raames. Tallinna mnt 7 juurdepääsu rajamine ei osutunud TEN-T projekti abikõlbulikuks tegevuseks. Seoses sellega Lidl Eesti OÜ ja Narva linn on kokku leppinud TEN-T projektis tehtavates muudatustes, et tagada Tallinna mnt 7 kinnistule juurdepääs Tallinna maanteelt. 

Lidl Eesti OÜ esindaja kinnitas 19.03.2021 e-kirjaga Narva Linna Arenduse ja Ökonoomika Ameti esindajale, et Lidl Eesti OÜ on nõus finantseerima TEN T projekti raames Tallinna mnt rekonstrueerimist selliselt, et oleks tagatud sissesõit kinnistule Tallinna maanteelt. Lidl Eesti OÜ on lasknud koostada Osaühingul Adetex ehitusprojekti „Tallinna mnt ülekäiguraja ja vasakpöörderaja projekteerimine“ (projekteerija Adetex OÜ, töö nr-d 18-04-02, 18-04-02.1 ja 18-04-02.2, edaspidi kõik kokku Tallinna mnt 7 sissesõidu ehitusprojekt), mis arvestab TEN-T transiitteede ehitusprojekti nõudeid ega ole sellega vastuolus. 

Tallinna mnt 7 sissesõidu ehitusprojektiga määratud töömahtude piir ei ulatu ringristmikuni (pikett +55-ni). Tallinna maantee konstruktsioon ei vaja ümbertegemist. Lidl Eesti OÜ on nõus Tallinna maantee rekonstrueerimisel katma kulud järgmiste tööde eest: tee laiendus, asfaltkatte kuluvkihi asendus, äärekivide paigaldus ja eraldussaarte rajamise ulatuses, mida näeb ette Tallinna mnt 7 sissesõidu ehitusprojekt sh Tallinna mnt ülekäiguraja ehitamine Tallinna mnt 6 ja Tallinna mnt 13 kinnistute vahelisel teelõigul. Tööde hulka võib kuuluda ka Tallinna mnt ülekäiguraja valgustuse väljaehitamine, kui Narva linn nimetatud ülekäigurajale tänavavalgustuse otsustab rajada. Lidl Eesti OÜ poolt hüvitatavate tööde hulka ei kuulu maa-aluste tehnovõrkude ja muu tänavavalgustuse väljaehitamine ning liikluskorralduse vahendite paigaldamine kogu eelkirjeldatud ehitusliku mahu juures. Lidl Eesti OÜ on nõus tasuma tööde eest kokku mitte enam kui kaheksakümne tuhande (80 000) euro ulatuses.

Tallinna maantee on avalikult kasutatav kohalik tee (tänav) ehitusseadustiku § 92 lg-te 3, 5 ja 7 mõistes. Kohaliku omavalitsuse korralduse seaduse § 6 lg 1 kohaselt linna teede ehitamine on kohaliku omavalitsuse ülesanne. Planeerimisseaduse § 4 lg 1 kohaselt planeerimisalase tegevuse korraldaja on vastavalt pädevusele Rahandusministeerium, muu valitsusasutus või kohaliku omavalitsuse üksus. Kinnistule Tallinna maanteelt väljaehitatava sissesõidu aluseks oleva detailplaneeringu koostamise korraldajaks on Narva linn.  Planeerimisseaduse § 131 lg 1 kohaselt planeeringu koostamise korraldaja on kohustatud oma kulul välja ehitama detailplaneeringukohased avalikuks kasutamiseks ette nähtud tee ja sellega seonduvad rajatised, haljastuse, välisvalgustuse ning tehnorajatised, kui planeeringu koostamise korraldaja ja detailplaneeringust huvitatud isik ei ole kokku leppinud teisiti. Planeerimisseaduse § 131 lg 2 kohaselt planeeringu koostamise korraldaja võib detailplaneeringust huvitatud isikuga sõlmida halduslepingu, millega huvitatud isik võtab kohustuse planeerimisseaduse § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks või väljaehitamisega seotud kulude täielikuks või osaliseks kandmiseks. 
Lähtudes eeltoodust on Narva linna kohustuseks välja ehitada detailplaneeringuga ja selle alusel koostatud Tallinna mnt 7 sissesõidu ehitusprojektiga ettenähtud sissesõit Tallinna maanteelt kinnistule. Sissesõit saab avalikult kasutatava tee koostisosaks ehitusseadustiku § 91 lg 1 teise lause alusel. Lidl Eesti OÜ esitab valmisoleku osaliselt rahastada sissesõidu ehitamist. Planeerimisseaduse § 131 lg-st 2 lähtudes detailplaneeringuga ettenähtud rajatise ehitamise rahastamiseks tuleb sõlmida huvitatud isikuga (Lidl Eesti OÜ-ga) haldusleping. 

Linna teetaristu ehitamise ja korrashoidmise kohustus on linnal kohaliku omavalitsuse korralduse seaduse § 6 lg-st 1 lähtudes. Käesoleval juhul sissesõidu ehitamisega tõstetakse Tallinna maantee kinnistu ja ringristmiku (pikett +55) vahelisel teelõigul liiklusohutust ja linna huvides on detailplaneeringuga ettenähtud lahendus ellu viia. OÜ Lidl Eesti ettepanek rahastada sissesõidu ehitamisega seotud ehitustööd (sh Tallinna maanteel liiklusohutuse tõstmine) võimaldab linnal säästa linna rahalisi vahendeid Tallinna maantee eeltoodud lõigul rekonstrueerimisel.   

Halduskoostöö seaduse § 9 kohaselt kohaliku omavalitsuse haldusülesande täitmiseks volitamise otsustab volikogu, kes volitab halduslepingut sõlmima linnavalitsuse. Lähtudes sellest peab Narva Linnavalitsusel olema OÜ-ga Lidl Eesti OÜ halduslepingu sõlmimiseks Narva Linnavolikogu nõusolek. Sellest tulenevalt pöördub Narva Linnavalitsus Narva Linnavolikogu poole volikogu nõusoleku saamiseks OÜ-ga Lidl Eesti halduslepingu sõlmimiseks. Enne Narva Linnavolikogu poole pöördumist korraldas Narva Linnavalitsuse Linnamajandusamet Lidl Eesti OÜ-ga läbirääkimised, mille käigus halduslepingu projekt kooskõlastati huvitatud isikuga. Sissesõidu väljaehitamine tellitakse riigihangete seadusega ettenähtud korras. 
2. Õiguslikud alused

Otsus võetakse vastu kohaliku omavalitsuse korralduse seaduse § 6 lg 1, planeerimisseaduse § 131 lg 2 ja halduskoostöö seaduse § 9 alusel. 

3. Otsus
3.1. Volitada Narva Linnavalitsust sõlmida Lidl Eesti OÜ-ga (registrikood 14131773, asukoht A.H. Tammsaare tee 47, 11316 Tallinn) haldusleping Tallinna mnt 7 sissesõidu ehitusprojektiga ettenähtud sissesõidu Tallinna maanteelt kinnistule asukohaga Tallinna mnt 7, Narva (katastritunnus 51101:001:1218; registriosa nr 141609) väljaehitamise rahastamiseks kaheksakümne tuhande (80 000) euro ulatuses. 
4. Rakendussätted

4.1. Teha otsus avalikult teatavaks seadusega ettenähtud korras ja edastada otsus Lidl Eesti OÜ-le (registrikood 14131773, asukoht A.H. Tammsaare tee 47, 11316 Tallinn).
4.2. Otsus jõustub teatavakstegemisest.
4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

Vladimir Žavoronkov 
Narva Linnavolikogu

